**Výtvarník a dizajnér skla Patrik Illo bilancuje v ZOYA GALLERY**

TLAČOVÁ SPRÁVA

20. 2. 2023

*Štvrťstoročie tvorby, dlhoročná pedagogická a kurátorská činnosť, viac než 220 výstav a účasť na siedmych sympóziách doma a v zahraničí, to je vizitka Patrika Illa, vedúceho Ateliéru SKLO na Vysokej škole výtvarných umení v Bratislave a šéfdizajnéra renomovanej sklárne RONA v Lednických Rovniach. Bohatý výber zo svojej tvorby vystaví od 4. marca do 30. apríla 2023 v priestoroch ZOYA GALLERY v bratislavskom Starom meste.*

Výstava nazvaná **PROFILLO – Design & Art** predstavuje Patrika Illa vo všetkých polohách od voľného umelca po firemného dizajnéra. Mapuje jeho tvorivú cestu aj spoluprácu so známymi slovenskými, českými a poľskými sklárskymi značkami RONA, KROSNO, WRZESNIAK, CRYSTALEX, MOSER či LASVIT, alebo jeho vlastné dizajnové projekty, napríklad v rámci štúdia ILLOLA. Najdlhšie a najintenzívnejšie pritom Illo spolupracuje so slovenskou RONOU, pre ktorú navrhol od roku 1994 množstvo esteticky pozoruhodných a komerčne úspešných návrhov. Tu organizuje aj medzinárodné sklárske sympóziá.

*„Patrik Illo je typom umelca prirodzene sa pohybujúceho naprieč formami. Napriek tomu, že najmä v začiatkoch svojej tvorby využíval rôzne materiály, sústredene sa počas svojej dvadsaťpäťročnej profesionálnej kariéry venuje sklu. Pracuje s ním prirodzene ako dizajnér aj ako umelec, a v obidvoch polohách vyniká. Dokáže totiž rešpektovať špecifiká týchto disciplín. Nedizajnuje umenie ani programovo nevytvára solitérny dizajn, ale vždy v pravom zmysle slova tvorí,“* hovorí kurátor výstavy Petr Nový.

Veľký priestor je venovaný Illovej autorskej tvorbe v priereze od študentských rokov až po súčasnosť. Jeho prvé práce často spojuje ironická melanchólia navodená hrou s kontextami, zažitými naratívmi a poetikou „smiechu cez slzy“. Všadeprítomná je v Illových artových kolekciách tiež viac či menej skrytá sexualita, či už vo forme povzdychu alebo nadsádzky. V prípade autorskej sklárskej tvorby sú potom pre Patrika Illa zásadnými témami objavovanie vnútorného priestoru, hľadania technologických limitov, estetika „skla neskla“ aj kontrast jednoduchých tvarov a tektonických štruktúr.

*„Príprava bilančnej výstavy bola pre mňa veľkou výzvou,“* povedal k projektu Patrik Illo. *„Spoločne s kurátorom sme na jej koncepte pracovali viac než jeden rok a hľadali sme kľúč, ako moju prácu neprezentovať v prostej chronológii, ale tak, aby skutočne mapovala nielen výsledky mojej práce, ale mňa a moje uvažovanie o nej. A myslím, že sme ten kľúč našli.“*, doplnil Illo. Na scénografii a vizuále výstave Illo spolupracoval s architektom Michalom Illom , grafickým dizajnérom Petrom Nosáľom a fotografom Lukášom Moravským.

Výstavu je možné navštíviť v **ZOYA GALLERY**, Erdödyho palác, Ventúrska 1, Bratislava - Staré mesto, od 4. marca do 30. apríla 2023- od utorka do nedele v čase od 13:00 do 18:00 hod.

**Presskit**

**Partneri výstavy:**

*Zoya Gallery*

*Rona a.s.*

*Vysoká škola výtvarných umení v Bratislave*

*Slovenská sklárska spoločnosť*

*Asociácia úžitkových umení*

*Spolkovač*

*SK-LLO*

*ILLOLA*

*Projekt z verejných zdrojov podporil* ***Fond na podporu umenia***

#profillo

#patrikillo

#glassdesign

#glassart

#illola

#fondnapodporuumenia

**Dôležité linky:**

<https://www.instagram.com/patrikillo.glass.design/>

<https://www.instagram.com/patrikillo.art/>

<https://www.instagram.com/illoladesign/>

**Kontakt pre médiá:**

Soňa Trubíniová, produkcia a PR

[profillo.vystava@gmail.com](mailto:profillo.vystava@gmail.com)

+421908784987